Se alle kampe fra EM i håndbold på TV 2 PLAY

- Danskerne er arrogante. De har altid set ned på Sverige og sagt, at vi ikke kan spille håndbold. Så vi under dem intet!

Så kontant er udmeldingen fra den svenske stregspiller Ulrika Ågren til den svenske avis Aftonbladet.

Ågren har en fortid i Randers HK i den danske liga og er sågar kæreste med den danske landsholdsspiller Henrik Toft Hansen. Selv hendes landstræner er dansker. Stregspilleren sender dog bredsiden mod Danmark afsted i fællesskab med sine landsholdskammerater.

Ni af 16 spillere på det svenske landshold håber ifølge Aftonbladet således, at alle andre hold end Danmark kan løfte pokalen den 21. december, når EM slutter. Hvem vinderen bliver er ligegyldigt - så længe det ikke bliver Danmark.

Landet ’hinsidan’ mønstrer da også en solid tro på, at de selv kan gøre sig gældende ved mesterskabet, hvor de er i pulje med Tyskland, Holland og Kroatien. Sidstnævnte møder de i en kamp mandag, som du kan se direkte på TV 2 PLAY.

- Vi kan gå hele vejen, hvis vi får det hele til at spille, mener den svenske højrefløj Louise Sand.

Danmark kan tidligst møde Sverige i en eventuel semifinale. Men benzinen har ramt bålet, og hvis kampen bliver en realitet, er der lagt op til en kamp med mere end bare en finaleplads på spil.

Danmark spiller ved EM igen tirsdag, hvor modstanderen er Rumænien. Du kan se kampen direkte fra 18.10 på TV 2 og TV 2 PLAY.